Peter Skaarup (DF), 2007-04-25:
Jeg vil sige tak til Folketinget for en i hvert fald på nogle punkter positiv behandling af det forslag, Dansk Folkeparti har fremsat om beskyttelse af børn og unge mod seksuelle overgreb.
Man kan selvfølgelig godt få en lidt mærkelig fornemmelse efter en debat som den her, hvor en række partier ikke lader sig repræsentere af ordførere, og så er det lidt svært at gå ind i en debat med de pågældende.
Der er også et parti, der ikke er til stede.
Men jeg vil alligevel prøve at samle lidt op i forhold til det, der er sagt under debatten.
Først kan jeg med hensyn til det punkt, vi har fremsat i forslaget, der handler om højere straffe, i hvert fald konstatere, at der vel stort set i hele Folketinget er enighed om, at vi skal have kigget på det.
Jeg kunne måske godt have tænkt mig, at justitsministeren var lidt mere klar i mælet, som jeg synes justitsministeren har været i medierne i forhold til, at der skal ske en fuldstændig ligestilling af voldtægtsstraffe med straffe for seksuelt misbrug af børn.
Det er det, vi har lovet hinanden blandt de partier, der har støttet de lovændringer for år tilbage, og det er også det, vi skal følge op på.
Jeg håber det, for jeg mener, at der er behov for aktiv handling.
Hvis man ser på forslaget, vi har fremsat om medicinsk kastration af personer, der dømmes for seksuelle overgreb mod børn, mener vi, hvilket vi kan argumentere for i forslaget, at der er rigtig gode argumenter for at gennemføre det forslag.
Men hvis vi kigger rundt på modtagelsen her i Folketinget, ser det ud, som om det kun er Socialdemokraterne – der må man rette mig, hvis det ikke er rigtigt – der vil være enige med os i det.
Men vi vil under udvalgsbehandlingen stille en række spørgsmål og arbejde for, at vi kan få et flertal for det forslag, selv om det kun er de to forholdsvis store partier, der vil støtte det foreløbig.
Noget andet er med hensyn til afskaffelse af forældelsesfristen i pædofilisager.
Der kan jeg fornemme, at der er mulighed for, at nogle partier kan gå sammen om at finde et fornuftigt grundlag.
Der er en forståelse blandt flere partier for, at det kan være et problem, at man ikke kan føre en sag, også i alvorlige sager, mod personer, der har misbrugt en, eller mod en person, der har misbrugt en i en tidlig alder, altså at det, allerede når man er fyldt 29 år, er slut med at kunne rejse sager ved domstolene eller på anden vis mod dem, hvilket fru Lone Dybkjær fra Det Radikale Venstre var inde på, der har misbrugt en.
Det er ikke rimeligt, og der kunne jeg høre på både Det Radikale Venstres ordfører, på Socialdemokraternes ordfører og i virkeligheden også på Venstres ordfører, at man var villig til at kigge på det under udvalgsbehandlingen.
Når det gælder et stop for straffenedsættende rabatordninger ved gentagelseskriminalitet, hørte jeg igen Socialdemokraterne være positive.
Ministeren ville ikke være med til det.
Men i Dansk Folkeparti holder vi fast ved, at vi vil arbejde videre med det, for vi synes faktisk, det er uheldigt, at vi har kunnet se, at man kan få nedsat sin straf i tilfælde, hvor der er begået mange tilfælde af seksuelt misbrug af børn.
Så vil vi også arbejde videre med forslaget om, at vi skal forbyde pædofile at bosætte sig i en bestemt afstand af børneinstitutioner.
Vi har, efter forslaget blev fremsat, undersøgt yderligere omkring en ordning, man har i Norge på det her område, fordi vi i det hele taget mener, at vi skal samle alt det gode, vi overhovedet kan gøre for at beskytte børn, fra udenlandske erfaringer.
Det vil vi arbejde videre med, fordi vi mener, at der er problemer på det område, og at det er en god tryghed for forældrene at have, at man ikke har pædofile, der bor op og ned ad en skole eller en svømmehal, hvor fristelsen måske er for stor for pædofile.
I virkeligheden vil det også være en fordel for den pædofile, der på den måde ikke er fristet af at dyrke den sygelige trang til sex med børn, som vedkommende har.
Med hensyn til sexchat har vi under debatten nævnt, at man i Sverige arbejder med et forbud mod sexchat med børn.
Vi har noteret os, at justitsministeren siger, at man har et forbud også i Danmark, at det er strafbart i Danmark, men vi har også noteret os, at der ikke bliver ført nogen sager på det pågældende område i Danmark.
Og vi har også noteret os, at Red Barnet har meddelt, at de synes, det er meget vigtigt, at man får prøvet den paragraf for at se, om den rækkevidde, som jeg hører justitsministeren sige paragraffen har, er reel eller ej.
Vi har også noteret os, at det her område er et område, man arbejder meget med i andre lande, fordi man er bange for, at børn bliver kontaktet via nettet, som er meget omsiggribende, med henblik på sex, og derfor synes vi, det er vigtigt, at vi arbejder videre med den del af forslaget.
Så hvis jeg skal gøre tegne-, nej, regnebrættet op – det hedder det vistnok – kan vi se, at regeringen vil støtte et forslag, og Venstre vil måske støtte halvandet forslag i vores sekspunktsprogram.
Socialdemokraterne vil vel nærmest støtte alle seks forslag, som jeg hørte det.
Det er vi glade for, hvis det er rigtigt.
De Konservative vil også støtte et til halvandet forslag ud fra det, jeg kan notere mig, og Det Radikale Venstre skiller sig ud som et parti, der ligger lidt i midten, og de vil godt støtte to, tre, fire, måske under visse omstændigheder flere af de forslag, vi har fremsat her.
Enhedslisten har vi ikke hørt sige noget i dag.
Hvad angår SF, så var det vel nærmest en afvisning af det hele fra ordførerens side.
Det kan jeg slet ikke forstå, men sådan er det åbenbart.
Vi vil fortsætte arbejdet i den retning, som forslaget lægger op til, og vi vil som nævnt stille en række spørgsmål under udvalgsarbejdet.
Vi håber på, at vi, hvis ikke vi kan vedtage lovgivningen inden sommerferien, hvor Folketinget tager af sted, i hvert fald kan blive enige om at pålægge regeringen lovgivning på fornuftige punkter ud fra det, som jeg hører et flertal i Folketinget gerne vil.
Tak for debatten.
Afstemning